Aanval op bejaardes: Man is doodgeslaanArgieffoto: SAPD/Facebook Die bejaarde man wat Dinsdag in die vroeë oggendure saam met sy vrou in hul huis in Schoenmakerskop in Port Elizabeth aangeval is, is doodgeslaan. Kapt. Priscilla Naidu, woordvoerder van die polisie, het gesê die nadoodse ondersoek op die 76-jarige man het aan die lig gebring dat hy nie geskiet is soos vroeër berig nie, maar met ŉ stomp voorwerp doodgeslaan is. Volgens Naidu ondersoek ŉ trio-taakspan ŉ saak van moord en roof en is niemand nog in hegtenis geneem in verband met die voorval nie. Maroela Media het vroeër berig die voorval het in Marineweg plaasgevind. Die man se 78-jarige vrou is erg aangerand en in ’n kritieke toestand in die hospitaal opgeneem. Die oorledene se naam is nog nie bekend gemaak nie. Naidu het vroeër gesê dit is nog nie duidelik hoeveel verdagtes betrokke was en of enigiets uit die huis gesteel is nie. Enigiemand met inligting oor die voorval word versoek om kapt. Elroy Lindoor by 041 319 8707 te nader. Genl.maj. Funeka Siganga, bevelvoerder van die Mount Road-groepering, het die aanval as sinneloos beskryf en dit ten sterkste veroordeel.